Baba sterf in ongeluk by Fochville‘n Agt maande oue baba het ook in die ongeluk gesterf. (Foto: ER24) Twee mense is dood en drie ander beseer toe twee voertuie in die vroeë oggendure op die N12 by Fochville reg van voor gebots het. Een van die slagoffers is ŉ baba van agt maande. Ineke van Huyssteen, woordvoerder van ER24, het gesê paramedici was Sondag kort ná 04:30 op die toneel. “Twee insittendes, een van hulle ŉ baba, is in ŉ voertuig aangetref. Paramedici het al twee op die toneel dood verklaar.” Nog twee mense is buite die voertuig aangetref. Hulle het geringe beserings opgedoen. ŉ Man is in die ander voertuig vasgekeer en nooddienswerkers van Fochville en Potchefstroom het hom uit die wrak gesny. “Hy is ernstig beseer,” het Van Huyssteen gesê. Die slagoffers is vir verdere behandeling na nabygeleë hospitale geneem. Die polisie ondersoek die voorval.